recursal/SuperWikiNEXT-32B huggingface dataset:
**ג'יל קורנל טרטר** (באנגלית: **Jill Cornell Tarter**; נולדה ב-16 בינואר 1944) היא אסטרונומית אמריקאית והמנהלת לשעבר של פרויקט סט"י.

השכלה
-----

לטרטר תואר ראשון בהנדסת פיזיקה מאוניברסיטת קורנל. התואר השני והדוקטורט באסטרונומיה מאוניברסיטת קליפורניה בברקלי.

קריירה
------

טרטר עבדה על מספר פרויקטים מדעיים גדולים, רובם קשורים לחיפוש חיים מחוץ לכדור הארץ.  כאשר הייתה סטודנטית לתארים מתקדמים, היא עבדה בפרויקט רדיו-החיפוש SERENDIP, ויצרה לו ראשי תיבות בדיעבד: "Search for Extraterrestrial Radio Emissions from Nearby Developed Intelligent Populations". היא הייתה מדענית בפרויקטים שונים של נאס"א בשנות ה-90. טרטר פרסמה עשרות מאמרים בנושא החיפוש אחר חיים מחוץ לכדור הארץ וכן בנושא הצורך בחינוך מדעי ראוי. היא ידועה בשל הטבעת המושג "ננס חום". 

בשנת 2007 טבעה את המושג **חתימה טכנולוגית** בחיפושים אחר שידורי חוצנים. החיפוש אחרי חתימה הטכנולוגית שונה מהחיפוש הנפוץ אחר חיידקים, צמחים, וחתימות ביולוגיות אטמוספיריות (למשל גז או חמצן המעיד על קיומם של חיים). החתימה הטכנולוגית הוגדרה על ידי מדענים כ"מיתוג מחדש" של החיפוש אחר תבונה חוצנית.

לאחר השקעה של 35 שנים בחיפוש אחר חיים מחוץ לכדור הארץ, היא הודיעה על פרישה בשנת 2012.

פרסים
-----

עבודתה של טרטר בתחום האסטרוביולוגיה והצלחתה כמדענית זיכו אותה במספר פרסים והישגים מארגונים שונים.

* פרס מפעל חיים על ידי נשים בחלל בשנת 1989.
* 2 מדליות שירות ציבורי מנאס"א.
* פרס פלנטריום אדלר לנשים במדעי החלל בשנת 2003.
* הופיעה ברשימת מאה האנשים המשפעים בעולם של טיים מגזין בשנת 2004.

בתרבות הפופולרית
----------------

עבודתה של טרטר באה לידי ביטוי ברומן של קרל סייגן, מגע. בעיבוד לסרט הפרוטגוניסט היא ד"ר אלי ארוואיי שמגולמת על ידי ג'ודי פוסטר. טרטר נפגשה עם השחקנית במשך החודשים שלפני ובזמן צילומי הסרט, וארוואי מבוססת ברובה על עבודתה של טרט.

לעיון נוסף
----------

* **Making Contact**:Jill Tarter and the search for extaterrestial inteliligence, Sara Scoles, Pegasus Books,2017

קישורים חיצוניים
----------------

ויקישיתוף מדיה וקבצים בנושא **ג'יל טרטר** בוויקישיתוף

הערות שוליים
------------

1. ↑  Gertner, Jon (2022-09-15). "The Search for Intelligent Life Is About to Get a Lot More Interesting". *The New York Times* (באנגלית אמריקאית). ISSN 0362-4331. נבדק ב-2022-10-26.
2. ↑  "החיפוש אחר חיים תבוניים עומד להיות הרבה יותר מעניין". *הארץ*. נבדק ב-2022-10-26.

|  |  |
| --- | --- |
| בקרת זהויות עריכת הנתון בוויקינתונים | 
* GND: 114132816X
* ISNI: 0000 0003 8566 3649
* LCCN: nr90016094
* SUDOC: 19399304X
* VIAF: 241398655
* WorldCat: lccn-nr90016094

 |
שחזור של קלידסטסים
**קלידסטס** (שם מדעי: ***Clidastes***; מילולית: "חוליות נעולות", עב מבנה החוליות המהודקות שלו) הוא זוחל ימי קדום מתקופת הקרטיקון ממשפחת המוסזאוריים אשר חי בסוף הקרטיקון לפני 88-70.6 מיליון שנה. המאובנים שלו נמצאו בארצות הברית כשכמה שלדים התגלו בגרמניה, שוודיה, רוסיה ומקסיקו ותוארו ב-1868 בידי החוקר אדוארד קופ. מאובנים לא ברורים בירדן אולי שייכים אליו.

מאפיינים
--------

זוחל זה היה דומה במראהו לנחש בעל סנפירים ובעל זנב ארוך. הוא הגיע לאורך 2–4 מטרים, אחד הקטנים שבמוסזאורים (אך גדול יותר מהדאלאסוזאורוס). הדגימות הגדולות ביותר הגיעו לאורך 6.2 מטר. היצור היה בעל לסת רחבה מלאה שיניים חדות שנפערה כדי לבלוע טרף גדול והוא השתמש בזנבו הרחב ובעל האונה בקצה כדי לרדוף במהירות מתפרצת אחרי טרף. במראהו הוא היה קרוב לפלייטקרפוס ואולי הם יכלו לעלות לנוח על החוף.

יצורים אלה שגשגו בים הקרטיקוני, בו הם צדו דגים שונים, סילוניות גדולות וזוחלי ים אחרים. בתורו הוא נטרף בידי כרישים וזוחלי ים אחרים לרבות מוסזאורים אחרים כמו המוסזאורוס.

בתרבות
------

זוחל ימי זה הופיע במשחק פארק היורה 3: בניית פארק.

קישורים חיצוניים
----------------

ויקישיתוף מדיה וקבצים בנושא **קלידסטס** בוויקישיתוף
* קלידסטס, באתר האנציקלופדיה של החיים (באנגלית)
* קלידסטס, באתר GBIF (באנגלית)
* קלידסטס, באתר אנציקלופדיה בריטניקה (באנגלית)
**גרמניה נטלה חלק באירוויזיון הילדים** פעמיים החל מהצטרפותה ב-2020, עם "Stronger with You" אותו ביצעה סוזן.

היסטוריה
--------

גרמניה כמעט השתתפה באירוויזיון הילדים 2003, אך לבסוף פרשה. גרמניה גם כמעט השתתפה ב2004, אך לבסוף שוב פרשה. בדצמבר 2019 KiKA הודיעה כי שלחה משלחת לאירוויזיון הילדים 2019, אך הודיעה שעדיין לא החליטה האם תשתתף בשנה הבאה. ביולי 2020 הודיעה גרמניה כי תשתתף לראשונה באירוויזיון הילדים 2020, הנערך בוורשה. גרמניה באותה שנה יוצגה על ידי סוזן והשיר Stronger with You". גרמניה הגיעה באותה השנה למקום האחרון מבין 12 המדינות עם 66 נקודות.

באירוויזיון הילדים 2021 יוצגה גרמניה על ידי פאולין והשיר "Imagine Us". גרמניה הגיעה באותה שנה למקום ה-17 מתוך 19 מדינות עם 61 נקודות.

באוגוסט 2022, גרמניה אישרה שהם לא ישתתפו ב-2022 עקב "הפסקה יצירתית" ואזהרות מסע חלקיות לארמניה שהוציאו משרד החוץ הפדרלי. עם זאת, הם עדיין שדרו את התחרות, במטרה לחזור ב-2023.

באירוויזיון הילדים 2023 יוצגה גרמניה על ידי פיה והשיר "Ohne Worte". גרמניה הגיעה באותה שנה למקום התשיעי עם 107 נקודות. זוהי התוצאה הטובה ביותר של גרמניה בתחרות עד כה.

המבצעים והשירים שייצגו את גרמניה באירוויזיון הילדים
---------------------------------------------------

 שורה בצהוב מסמלת **ניצחון** של המתמודדת באותה תחרות  

 שורה באפור מסמלת תחרות בה המתמודדת הגיעה למקום ה**שני**  

 שורה בחום מסמלת תחרות בה המתמודדת הגיעה למקום ה**שלישי**  

 שורה באדום מסמלת תחרות בה המתמודדת דורגה במקום **האחרון**  

 שורה בירוק-זית מסמלת תחרות ממנה המתמודדת פרשה או שלא השתתפה לאחר שכבר נבחר שיר


| שנה | מבצע | שיר | תרגום לעברית | מקום | ניקוד |
| --- | --- | --- | --- | --- | --- |
|
| 2020 | סוזן | "Stronger with You" | חזקה יותר איתך | 12 | 66 |
| 2021 | פאולין | "Imagine Us" | דמיינו אותנו | 17 | 61 |
| לא נטלה חלק בשנת 2022 |
| 2023 | פיה | "Ohne Worte" | ללא מילים | 9 | 107 |

קישורים חיצוניים
----------------

* 

* אתר האינטרנט הרשמי של גרמניה באירוויזיון הילדים (באנגלית)
הרב **מנחם מנדל וינבך** (ג' בתשרי תרצ"ד, 23 בספטמבר 1933 – כ"ז בכסלו תשע"ג, 11 בדצמבר 2012) היה ראש ישיבת אור שמח בירושלים.

תולדותיו
--------

נולד בגליציה, בנם של יחזקאל-שרגא ושרה-גיננדל וינבך. בשנת תרצ"ח (1938), ערב מלחמת העולם השנייה, היגר עם משפחתו לארצות הברית והם התגוררו בפיטסבורג שבפנסילבניה. למד בישיבת תורה ודעת, והיה מקורב לרב משה פיינשטיין.

בשנת תש"כ (1960) נישא לשיינדל לאם, ניצולת השואה. בשנת תשכ"ב (1962), שנתיים לאחר נישואיו, עלה לישראל והתיישב בירושלים.

בתחילת שנות ה-70 ייסד עם הרבנים נח וינברג ונטע שילר את ישיבת "שמע ישראל" לחוזרים בתשובה. כעבור זמן פרש הרב וינברג ובד בבד הוסב שם הישיבה ל"אור שמח" והרב וינבך המשיך לעמוד בראשה עד מותו. הוא ביסס את שיטתו לקירוב ליהדות על ידי לימוד עיוני של סוגיות התלמוד, כמקובל במסורת הישיבות ה'רגילות'.

חיבר, ערך ותרגם ספרים בשפה האנגלית בנושאים תורניים שונים, ובהם ממשלי החפץ חיים ופירוש המלבי"ם למגילת אסתר שיצאו במהדורות רבות. פרסם מאמרי מחשבה והשקפה בכתבי עת שונים בישראל ובארצות הברית. היה מרצה מבוקש במסגרות תורניות רבות, בעברית ובאנגלית. היה ממייסדי "הסמינר החדש" בירושלים והרצה בפני תלמידות הסמינר. התמנה על ידי הרב שך ליושב-ראש הוועדה הרוחנית של העיתון יתד נאמן באנגלית.

התגורר בשכונת מטרסדורף והיה ממייסדי בית המדרש "היכל שמואל" בשכונה. התגורר בבניין מרכזי בשכונה, שבין דייריו רבנים ואישי ציבור ידועים ובהם הרב אליעזר גולדשמידט, הרב חיים פינחס שיינברג, קלמן כהנא והרב זבולון זק"ש.

נפטר בחנוכה תשע"ג[דרושה הבהרה], ונקבר בהר המנוחות.

אשתו, שיינדל וינבך, היא סופרת ומתרגמת. היא עומדת בראש מספר ארגוני חסד וגמ"חים ובהם ארגון "יד ליד" הפועל מביתם. בנו, הרב משה וינבך, הוא דרשן ומשפיע.[דרוש מקור]

ספריו
-----

* On wings of prayer :mesholim and illuminations on daily prayers by the Chofetz Chaim and other Torah greats throughout the centuries
* Turnabout :the Purim story : Megilas Esther in novelette form based on the

Malbim’s commentary

* One hundred and twenty seven insights into Megillas Esther
* The weekly daf :insights and lessons on daf yomi
* Love of the Land :A compendiuim of selections from Torah and historical sources which express the special relationship between the people of Israel and the Land of Israel
* TalmuDigest
* The magic elixir

קישורים חיצוניים
----------------

* מנדל וינבך, דף שער בספרייה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007269766905171
* ISNI: 0000 0000 6700 5245
* LCCN: n85139269
* VIAF: 21116443
* WorldCat: lccn-n85139269

 |
**מיכל טראוריג** (נולדה ב-27 באפריל 1982) היא עיתונאית, שחקנית ומורה למשחק ישראלית.

ביוגרפיה
--------

מיכל טראוריג נולדה בכפר סבא כבת זקונים למשפחה בת שלושה ילדים. היא בת דודה של שדרנית הטלוויזיה איריס קול. 

מיכל טראוריג החלה את עבודתה כשחקנית בשנת 2003, כששיחקה בטלנובלה "משחק החיים" לצד לירון וויסמן וגיא אריאלי שלוש שנים אחר כך, שיחקה בסרט "הדברים שמאחורי השמש" בבימוי יובל שפרמן. בשנת 2008 שיחקה בסדרה "חשופים", בתפקיד טליה.

בשנת 2004 הנחתה את תוכנית המציאות "המסע המוטרף של פאנטה" בספרד ובצרפת בשיתוף ערוץ 10. 

ב-2010 שיחקה בתפקיד ראשי בסרט "טובה תחת טובה" בבימוי ארנון צדוק.

על במות התיאטרון הופיעה בהצגה "בואינג בואינג" (בימוי: לזלי לוטון) של תיאטרון הקאמרי; בתיאטרון בית ליסין ב"פילומנה" (בימוי: רוני פינקוביץ'); במחזה "דפוקים" במסגרת פסטיבל "פותחים מסך" - מחזה אשר זכה בתחרות באותה שנה (בימוי: רוני ניניו) וב"מסיבת הפיג'מות של איתי", בבימוי אבי דור.

מלמדת תיאטרון בבית הספר "גבעולים" ברמת גן ובהתנדבות, משמשת מורה לתיאטרון לנוער במצוקה בתל אביב. 

כיום טראוריג היא עיתונאית ועורכת ברשת שוקן. בעבר היא הייתה כתבת של המגזין "פנאי פלוס", בעלת טור אישי ומבקרת טלוויזיה תרבות ולייף סטייל. היא כתבה גם במגזין "עיתון תל אביב" מבית ידיעות אחרונות ובאתרים וואלה ונענע.

בן זוגה של טראוריג הוא השף שלומי בן שימול. השניים הם בעליה של מסעדת ״לילות ביירות״ בכפר סבא.

קישורים חיצוניים
----------------

* מיכל טראוריג, ברשת החברתית פייסבוק
* מיכל טראוריג, ברשת החברתית אינסטגרם
* מיכל טראוריג, במיזם "אישים" לתיעוד היצירה הישראלית
* מיכל טראוריג, במסד הנתונים הקולנועיים IMDb (באנגלית)
* מיכל טראוריג, באתר "אידיבי", מאגר הידע העברי לקולנוע ישראלי ועולמי
* לורי שטטמאור, כוכבת העבר חושפת: "רציתי להיות מפורסמת, אבל הבנתי שאני סובלת", באתר פנאי פלוס, 4 בינואר 2020.

הערות שוליים
------------

1. ↑  מעיין כהן, ‏ה"מסע" של פאנטה ילווה בתוכנית ריאליטי, באתר גלובס, 14 ביוני 2004
**לואי דמפיר** (באנגלית: **Louie Dampier**; נולד ב-20 בנובמבר 1944) הוא כדורסלן עבר אמריקאי, אשר שיחק בליגות ה-ABA וה-NBA בין השנים 1967–1979. בעונת 1974/1975 זכה באליפות ליגת ה-ABA כשחקן קנטקי קולונלס, ולאורך קריירת המשחק ב-ABA וב-NBA העמיד ממוצעים כוללים של 15.9 נקודות, 2.6 ריבאונדים ו-4.9 אסיסטים למשחק. מחזיק בשיאי ליגת ה-ABA בנקודות, אסיסטים, סלי שדה ושלשות בקריירה.

בשנת 1997 נבחר לאחד מ-35 חברי "קבוצת כל הזמנים של ה-ABA", ובשנת 2015 הוצג בהיכל התהילה של הכדורסל.

נעורים וקריירת מכללות
---------------------

דמפיר נולד וגדל בעיר אינדיאנפוליס שבאינדיאנה, ולמד באוניברסיטת קנטקי בין השנים 1964–1967. בשלוש עונותיו בקבוצת הכדורסל של האוניברסיטה שיתף פעולה בקו האחורי עם פט ריילי, וקלע 19.7 נקודות בממוצע למשחק. בעונת 1965/1966 הוביל את קנטקי לגמר טורניר אליפות המכללות, אך קבוצתו הפסידה לאוניברסיטת טקסס וסטרן במשחק הגמר. אותו משחק זכור בעיקר בהקשר גזעי, שכן קבוצת טקסס וסטרן הייתה הראשונה בתולדות גמר המכללות בה כל שחקני החמישייה היו אפרו-אמריקאים, בעוד קבוצת קנטקי כללה שחקנים לבנים בלבד. בסיום אותה עונה, בה קלע 21.1 נקודות בממוצע למשחק, נבחר דמפיר לחמישייה השנייה של העונה בליגת המכללות.

קריירת משחק
-----------

### קנטקי קולונלס

בשנת 1967 נבחר דמפיר הן בדראפט ה-NBA על ידי סינסינטי רויאלס (בחירה מספר 38), והן בדראפט ליגת ה-ABA על ידי קנטקי קולונלס, בה בחר לשחק. בעונתו הראשונה עם הקולונלס קלע 20.7 נקודות בממוצע למשחק, ובשתי העונות העוקבות שיפר את תפוקתו ל-24.8 ול-26.0 נקודות למשחק, בהתאמה. בעונת 1970/1971 הצטרף לקבוצה הפאוור פורוורד דן איסל, ומאז ועד התפרקות הקבוצה בשנת 1976 לקח דמפיר תפקיד משני וקלע כ-16.5 נקודות למשחק. בעונת 1974/1975 הוביל את הקבוצה לזכייה באליפות ה-ABA, לצד איסל וארטיס גילמור. ב-7 מתוך 9 עונותיו בקנטקי השתתף במשחק האולסטאר של ה-ABA, וב-4 מתוכן נבחר לחמישייה השנייה של העונה.

דמפיר הוא אחד משישה שחקנים בלבד שהשתתפו בכל 9 העונות של ליגת ה-ABA. כמו כן הוא מחזיק בשיאי ה-ABA עבור: מספר משחקים (728), דקות משחק (27,770), נקודות (13,726), אסיסטים (4,044), סלי שדה (5,290) ושלשות (794). בשנת 1997 נבחר לאחד מ-35 חברי "קבוצת כל הזמנים של ה-ABA", כאחד משבעת השחקנים היחידים שנבחרו אליה פה אחד.

### סן אנטוניו ספרס

בקיץ 1976 התפרק מועדון קנטקי קולונלס, ובעת מיזוג ה-ABA אל ה-NBA נערך דראפט על שחקני הקולונלס וספיריטס אוף סנט לואיס על ידי קבוצות ה-NBA. דמפיר נלקח על ידי סן אנטוניו ספרס בבחירה העשירית (מתוך 12 שנבחרו), וב-3 עונותיו בקבוצה קלע כ-6.7 נקודות בממוצע למשחק כשחקן ספסל. בסיום עונת 1978/1979 פרש ממשחק, בגיל 34.

קישורים חיצוניים
----------------

ויקישיתוף מדיה וקבצים בנושא **לואי דמפיר** בוויקישיתוף

* פרופיל, באתר Basketball-Reference
* פרופיל, באתר Sports-Reference
* פרופיל, באתר היכל התהילה של הכדורסל
* פרופיל, באתר ליגת ה-NBA

הערות שוליים
------------

1. 1 2 3  סטטיסטיקות הקריירה של דמפיר ב-ABA וב-NBA, באתר basketball-reference.com
2. 1 2  תוצאות ההצבעה לקבוצת כל הזמנים של ה-ABA, באתר Remember the ABA
3. ↑  דף השחקן, באתר היכל התהילה
4. ↑  סטטיסטיקות קריירת המכללות של דמפיר, באתר sports-reference.com
5. ↑  A Game Changed History, but It’s Hardly Been Seen Since, באתר הניו יורק טיימס, 28 במרץ 2016
6. ↑  אוניברסיטת טקסס וסטרן, באתר היכל התהילה
7. ↑  רשימת הנבחרים בדראפט ה-NBA‏ 1967, באתר basketball-reference.com
**ג'ים ות'רבי** (באנגלית: **James Wetherbee**; נולד ב-27 בנובמבר 1952, ניו יורק) הוא טייס קרב ואסטרונאוט לשעבר בתוכנית מעבורות החלל של נאס"א. הוא פיקד על 5 משימות של מעבורת חלל.

קורות חיים
----------

ג'ים ות'רבי נולד בקווינס, ניו יורק. לאחר סיום לימודי בית ספר הוא למד באוניברסיטת נוטרדאם אותה סיים בשנת 1974 עם תואר בהנדסת אווירונאוטיקה.

בשנת 1975 הוא התגייס לצי ארצות הברית וסיים קורס טיס בשנת 1976. הוא היה טייס ווט A-7 קורסייר II ושירת בנושאת מטוסים John F. Kennedy. בשנת 1981 הוא סיים קורס טייסי ניסוי.

שרות בתחום החלל
---------------

בשנת 1984 ות'רבי נבחר ליחידת האסטרונאוטים של נאס"א. בשנת 1990 הוא השתתף במשימת STS-32 כטייס של מעבורת החלל קולומביה (דניאל ברנדנסטיין) היה מפקד צוות. המטרה העיקרת של הטיסה הייתה הצבת לוויין Syncom IV-F5 במסלול. במשימת STS-52 בנובמבר 1990 הוא היה מפקד צוות שטס על מעבורת החלל קולומביה. צוות ביצע מספר ניסויים עם לוויינים שהוכנו על ידי סוכנות החלל האירופית וסוכנות החלל האיטלקית. בשנת 1992 הוא טס בפעם השלישית על סיפון מעבורת החלל דיסקברי במשימה STS-63. המעבורת התחברה לתחנת החלל מיר וצוות פעל לפי תוכנית ניסויים. בשנת 1997 ות'רבי טס לחלל בפעם הרביעית ובפעם השלישית כמפקד צוות. מעבורת החלל אטלנטיס התחברה לתחנת החלל מיר והביאה לתחנת החלל ציוד חיוני. בשנת 2001 ות'רבי טס לחלל בפעם החמישית. הוא מפקד מעבורת החלל דיסקברי במשימה STS-102. המעברות התחברה לתחנת החלל הבינלאומית והביאה לתחנת החלל ציוד חיוני. בשנת 2002 ות'רבי טס לחלל בפעם השישית תוך מפקד מעבורת החלל אנדוור במשימה STS-113. המעברות התחברה לתחנת החלל הבינלאומית והביאה לתחנת החלל ציוד חיוני.

לאחר פרישה מנאס"א
-----------------

לאחר פרישה מסוכנות החלל ות'רבי היה יועץ בטיחות עד לפרישה בשנת 2014.

קישורים חיצוניים
----------------

ויקישיתוף מדיה וקבצים בנושא **ג'ים ות'רבי** בוויקישיתוף
* 
* קורות חיים
**דניאל ברנדנסטיין** (באנגלית: **Daniel Charles Brandenstein** ;‏ נולד ב-17 בינואר 1943 ווטרטאון, ויסקונסין) הוא טייס קרב ואסטרונאוט בתוכנית מעבורות החלל לשעבר של נאס"א.

קורות חיים
----------

דניאל ברנדנסטיין נולד בעיירה ווטרטאון שבמדינת ויסקונסין. לאחר סיום בית הספר הוא למד תואר ראשון במתמטיקה ופיזיקה באוניברסיטה מקומית. בשנת 1965 הוא התגייס לצי ארצות הברית ונשלח לקורס טיס. בשנת 1967 הוא הוצב ביחידה מבצעית כטייס "A-6 אינטרודר". בשנים 1968–1970 הוא שירת על סיפון נושאות מטוסים Constellation ו-Ranger באזור וייטנאם. בתקופה זו הוא ביצע 192 טיסות מבצעיות. בהמשך הוא עבר קורס טיסי ניסוי והיה מדריך טייס.

שירות בתחום החלל
----------------

בשנת 1978 ברנדנסטיין נבחר ליחידת האסטרונאוטים של נאס"א. הוא היה בצוות קרקע של מספר משימות. בשנת 1983 הוא השתתף במשימת STS-8 של מעבורת החלל צ'לנג'ר כטייס (ריצ'רד טרולי היה מפקד צוות). במשימת STS-51-G בשנת 1985 הוא היה מפקד צוות של מעבורת החלל דיסקברי. 1990 הוא היה מפקד צוות שהמריא על סיפון מעבורת החלל קולומביה בטיסה שהייתה חריגה ונמשכה 10 ימים. בשנת 1992 הוא היה מפקד צוות של STS-49 על מעבורת החלל אנדוור.

בשנים 1987–1992 ברנדנסטיין היה מנהל משרד האסטרונאוטים של נאס"א. הוא עזב את נאס"א בשנת 1992.

לאחר פרישה מנאס"א
-----------------

לאחר פרישה מנאס"א ברנדנסטיין עבד בלוקהיד מרטין בתפקיד ניהולי. בהמשך הוא עבד ב-United Space Alliance.

קישורים חיצוניים
----------------

ויקישיתוף מדיה וקבצים בנושא **דניאל ברנדנסטיין** בוויקישיתוף
* 
* קורות חיים
* ראיון עם דניאל ברנדנסטיין
**ג'יימס טרי** (באנגלית: **James Terry**; נולד ב-26 בנובמבר 1960) הוא כדורסלן עבר אמריקאי-ישראלי שעשה את רוב הקריירה המקצועית שלו בישראל. שיחק בעמדת הסנטר. גובהו 2.08 מטר.

ביוגרפיה
--------

טרי נולד בקליבלנד אוהיו. הוא שיחק בליגת המכללות באוניברסיטת הרווארד ובשנת 1982 נבחר בסיבוב התשיעי של דראפט ה-NBA על ידי וושינגטון בולטס. החל את הקריירה בישראל בקבוצת מכבי חיפה בשנת 1983. בתקופה זו ניתן היה לשתף בליגה בישראל זר אחד בלבד לכן טרי התגייר וקיבל אזרחות ישראלית.

כעבור שתי עונות עזב את חיפה והצטרף להפועל חולון. כעבור שנתיים עזב את חולון והצטרף להפועל תל אביב. בשנים הבאות נד בכל שנה לסירוגין בין הפועל תל אביב להפועל חולון, כך עד שנת 1992 אז הצטרף להפועל נהריה. כעבור שתי עונות שב להפועל תל אביב למשך שנתיים, ותחנתו האחרונה בישראל הייתה הפועל אילת.

טרי שיחק ברוב הקריירה שלו בישראל ובנוסף שיחק גם תקופות קצרות באיטליה, ספרד, יוון וארגנטינה. לאחר פרישתו החל לעבוד כמפקח בנייה.

קישורים חיצוניים
----------------

* פרופיל, באתר Sports-Reference
* פרופיל שחקן, באתר מנהלת ליגת העל

הערות שוליים
------------

1. 1 2  James Terry באתר The Draft review
2. ↑  אמיר בוגן, לאן נעלמו כוכבי העבר - ג'יימס טרי, באתר ynet, 5 בספטמבר 2005
בנין התחנה התפעולית כיום, במצבו העזוב
**תחנת הרכבת רינתיה** (בערבית: رنتيّة, **רנתיה**, באנגלית: **Rantiya**) היא תחנת רכבת היסטורית על המסילה המזרחית. התחנה שכנה בקטע המסילה בין לוד לראש העין, בפאתי המושב רינתיה ובסמוך למושבים גבעת כ"ח ובני עטרות.

היסטוריה
--------

התחנה הוקמה על ידי הטורקים במהלך מלחמת העולם הראשונה במסגרת הנחת המסילה מעפולה דרך טולכרם, ראס אל עין (כיום ראש העין), לוד אל באר שבע וממנה אל חצי האי סיני כחלק מהמאמץ המלחמתי נגד הבריטים. התחנה הוקמה ליד הכפר הערבי רנתיה ככל הנראה לצרכים תפעוליים. לאחר כיבוש ארץ ישראל בידי הבריטים, שירתה התחנה את תושבי הכפר (במרחק קצר ממנה, קרוב יותר למושבה וילהלמה, הייתה נקודת עצירה נוספת) במסגרת הקו חיפה - לוד - קנטרה שהופעל על ידי הרכבת המנדטורית. שירות הרכבות בתחנות הופסק ב-1933 והתחנה הטורקית נהרסה ולא נותרו ממנה שרידים. עם פתיחת הקו מחיפה דרך תל אביב לירושלים בתחילת שנות ה-50 שימשה התחנה כתחנת רכבת תפעולית לצורך מפגשי רכבות ובמקום הוקם מבנה דו קומתי ששימש את עובדי התחנה. באותן שנים נסללה שלוחה מהתחנה לכיוון דרום-מזרח, על בסיס התוואי של מסילה צרה (762 מ"מ) שהוקמה על ידי הבריטים בשלהי מלחמת העולם הראשונה, אל מחצבות באזור המושבים טירת יהודה וברקת, מהן הוסעו ברכבות משא חומרי גלם לבנית נמל אשדוד. בשנות ה-60 נפסק השימוש בשלוחה ועם הזמן היא נהרסה לחלוטין, אך תחנת רינתיה המשיכה לשמש כתחנה תפעולית עד לסגירת קו הרכבת לירושלים בשנות ה-90. לאחר שדרוג המקטע הדרומי של המסילה המזרחית בשנים 2002–2003, נשארה במקום מסילה בודדה, כך שלמעשה גם התחנה התפעולית אינה קיימת עוד ובמקום נותר רק מבנה התחנה התפעולית.

תוכניות עתידיות
---------------

במסגרת פיתוח מסילות הרכבת ותכנון מחדש של המסילה המזרחית נשקלת הפעלתה מחדש של התחנה.

ראו גם
------

* המסילה המזרחית
* תחנת הרכבת כפר ג'יניס

קישורים חיצוניים
----------------

ויקישיתוף מדיה וקבצים בנושא **תחנת הרכבת רינתיה** בוויקישיתוף
* מיכאל יעקובסון: תמונות ומידע על התחנה וסביבתה הקרובה באתר 'חלון אחורי', 12.11.12

הערות שוליים
------------

1. ↑  מגזין HaRakevet גיליון 69, יוני 2005, עמ' 15-16
2. ↑  Paul Cotterell, The Railways of Palestine and Israel, p. 24

| המסילה המזרחית ההיסטורית |
| --- |
| 

|  |  |
| --- | --- |
| (חדרה מזרח) • (אחיטוב) • (טולכרם) • (אייל) • **ראש העין צפון** • (ראש העין) • (רינתיה) • (תעופה) • לוד
מקרא: **כתב מודגש** – תחנה שהתווספה לקו המקורי ברבות השנים; (בסוגריים) – תחנת נוסעים שאינה פעילה כיום | רכבת משא נוסעת על המסילה המזרחיתרכבת משא נוסעת על המסילה המזרחית |

 |
גלגל טיבטי בלהסה
**גלגל**, **גלגל החיים** או **גלגל הקיום** (בהוואצ'אקרה) הוא ייצוג סמלי מורכב לסמסרה בצורה של גלגל (מנדלה), בה משתמשים בעיקר בבודהיזם הטיביטי. סמסרה היא המחזור האינסופי של לידה ולידה-מחדש, אשר אדם יכול לברוח ממנו רק על ידי השגת הארה. 

הגלגולים השונים בתוך ה'גלגל' נתפסים כסבל. המטרה העיקרית של הבודהיזם היא להגיע ל'נירוואנה' על פי זרם ה'מאהיאנה' או 'הארה' על פי זרם ה'האינהיאנה', דהיינו לכיבוי ההשתוקקות (yearning) ותחושת הסלידה, ובכך לכיבוי הסבל. הגלגל הוא למעשה שרשרת של אירועים הקשורים זה בזה. התרת החוליה הראשונה בשרשרת תשחרר מן הגלגול כולו. 

החוליה הראשונה היא חוליית הבערות. הבערות הבסיסית ביותר, היא האמונה כי יש 'אני'. בשל צורת החוויה ובשל השתוקקות לעצמיות, אנו משיגים 'אני'. למעשה אין 'אני' קבוע מאחורי כל התופעות המשתנות. דוגמה ידועה היא משל המרכבה – אם מתירים את הסוסים ומפרקים את הגלגלים ואת גוף המרכבה, מה נותר ממנה? דוגמה נוספת היא ערימת האורז – אם מוציאים את כל הגרגרים מן הערמה, היכן היא?

משמעות הגלגל
------------

משמעות הגלגל לבודהיסט דומה למשמעות של הצלב בעיני נוצרי או חצי סהר למוסלמי, למרות שהוא אינו סמל של אלוהות. ה"מנדלה" (גלגל בהינדו) הוא ייצוג נפוץ המבוסס על דמות הגלגל.

בודהיסטים רואים בגלגל החיים מפה רוחנית בה ניתן למקם אדם בעולם הזה ולראות את תהליך השינוי שחל בו.

חלקי הגלגל
----------

במרכז הגלגל מוצגות שלוש חיות אוחזות זו בזנבה של זו, המייצגות את גורמי הסבל על פי הבודהיזם. החזיר מייצג את ה**בערות**, התרנגול מייצג את ה**השתוקקות** (או ה**חמדנות**), הנחש מייצג את ה**שנאה** או תחושת הסלידה. העיגול שסביב החיות מייצג את ה'בארדו' (השלב שבין המוות ללידה מחדש).

בעיגול הבא מצוירים ששת עולמות הקיום, כאשר בכל אחד מהם מופיעה דמותו של הבודהה אמיטאבהה או של אוולוקיטשוורה, ייצוג החמלה במהיינה. עולם האלים מוצג כעולם של תענוגות והנאה, העשויים להוביל לגאווה. דמות הבודהה, המצויר אוחז בכלי נגינה מזכירה כי גם חיים אלו הם בני חלוף כמו הצלילים שמפיק הכלי. עולם האלים למחצה מציג את הקנאה: כל הדמויות רבות על פירותיו של עץ המאווים. הבודהה המוצג בעולם זה זועם ואוחז בחרב, וקורא לריסון מוסרי. 

עולם האדם שקוע בסבל הנגרם על ידי הִתאוות ותשוקה, שבסופם ההזדקנות והמוות. חשיבותו של עולם זה היא ביכולת הבחירה לנצל את כוח הרצון בהשקעה לקראת ההארה. עולם החיות מראה חיים של בורות וחוסר הבנה של חוקי העולם. דמות בודהה מלמדת כיצד להתגבר על הבורות על ידי השאיפה התמידית לחוכמה. עולם הפְרֵיטות (רוחות רעבות) מסמל את הסבל מתוך חמדנות ותאוות בצע. דמותו של בודהה מופיעה נושאת מתת, מייצגת התגברות על החמדנות על ידי נדיבות ונכונות להקריב. 

בעולם השאול לפעמים מופיע יאמה, שר המוות, מאזן אבנים לבנות ביד אחת לעומת שחורות (מעשים טהורים לעומת מעשים בלתי טהורים), והוא אוחז במראה המשקפת את התודעה. הסבל בעולם הזה, בסמסרה, נגרם על ידי כעס ושנאה, ודמותו של אמיטאבהה האוחז מים ואש, מלמדת סבלנות והיטהרות. בכל אחד מן העולמות תהיה אחת מתוך שש ההברות של המנטרה **אום מאני פדמה הום**. בהיקף מצוירים תריסר החוליות, כלומר 12 הצעדים לנירוואנה. ברקע הגלגל מצויר יאמה, שר המוות, המחזיק את הגלגל בפיו.

ראו גם
------

* סמדהי
* ארבע האמיתות האצילות

קישורים חיצוניים
----------------

ויקישיתוף מדיה וקבצים בנושא **גלגל** בוויקישיתוף
* גלגל, באתר אנציקלופדיה בריטניקה (באנגלית)
**ריצ'רדסון (סייקלקאר 1919)** (באנגלית: **Richardson (1919 cyclecar)**) היא מכונית פתוחה, מסוג סייקלקאר מתוצרת **C. E. Richardson and Co** אשר יוצרה בין השנים 1919–1921 בעיר שפילד בבריטניה.

ריצ'רדסון (סייקלקאר 1919)
-------------------------

לפני מלחמת העולם הראשונה רוכב האופניים הבריטי צ'ארלס אבנעזר ריצ'רדסון ייצר צעצועים וקטנועים לילדים והיה חלוץ של ייצור דגמי מטוסים. במהלך המלחמה המפעל עבר לייצור תחמושת. לאחר המלחמה הוחלט להסתעף לייצור מכוניות מסוג cyclecar שתוכננו על ידי אלברט קלארק, גיסו של צ'ארלס ריצ'רדסון.

הדגם היה פתוח, בתצורות של 2–4 מושבים.

המכונית הופעלה על ידי מנוע בנזין V-twin (אנ') ומקורר אוויר עם מנועים של 980 סמ"ק או 1,090 סמ"ק. שתי יחידות הכוח נסעו דרך כונן חיכוך וחגורה עד לסרן האחורי. דגמים מאוחרים יותר השתמשו בכונן שרשרת.

במכוניות מוקדמות היה רדיאטור משופע בצורה חדה, אך זה השתנה לעיצוב אנכי מסוגנן יותר בשנת 1921.

סבורים כי כ-500 מכוניות יוצרו לפני שהייצור הופסק בשנת 1921.

Cyclecar
--------

Cyclecar הייתה סוג של מכונית קטנה, וזולה שיוצרה באירופה ובארצות הברית בין 1910 לתחילת שנות ה-20 של המאה ה-20. מטרתה של ה-Cyclecar הייתה למלא פער בשוק בין האופנוע לבין המכונית.

מועדון "Clubs Moto Cycliste" פרסם ב-14 בדצמבר 1912 תקנון לגבי מכוניות ה-"Cyclecar". הדגמים בקטגוריה של המכוניות הגדולות הוגבלו למשקל מקסימלי של 350 ק"ג ולמנוע בעל נפח עד 1,100 סמ"ק. הדגמים בקטגוריה של המכוניות הקטנות הוגבלו למשקל בין 150–300 ק"ג ולמנוע עד נפח 750 סמ"ק.

גלריה
-----

* "ריצ'רדסון סייקלקאר" שנת 1921 "ריצ'רדסון סייקלקאר" שנת 1921
* "ריצ'רדסון סייקלקאר" "ריצ'רדסון סייקלקאר"
* "ריצ'רדסון סייקלקאר" שנת 1921 "ריצ'רדסון סייקלקאר" שנת 1921
* "ריצ'רדסון סייקלקאר" שנת 1921 "ריצ'רדסון סייקלקאר" שנת 1921
* "ריצ'רדסון סייקלקאר" שנת 1921 "ריצ'רדסון סייקלקאר" שנת 1921
* "ריצ'רדסון סייקלקאר" שנת 1921 "ריצ'רדסון סייקלקאר" שנת 1921
* לוגו "ריצ'רדסון סייקלקאר" שנת 1921 – ממוקם על מסגרת הרדיאטור לוגו "ריצ'רדסון סייקלקאר" שנת 1921 – ממוקם על מסגרת הרדיאטור

קישורים חיצוניים
----------------

ויקישיתוף מדיה וקבצים בנושא **ריצ'רדסון** בוויקישיתוף

הערות שוליים
------------

1. ↑  היצרו C. E. Richardson\_and\_Co C. E. Richardson and Co
2. ↑  תוצאות מ Google BooksThe British Motor Industry 1896 –1939
3. ↑  Baldwin, N. (1994). A-Z of Cars of the 1920s Devon, UK: Bay View Books. מסת"ב 1-870979-53-2
4. ↑  צ'ארלס אבנעזר ריצ'רדסון gracesguide.co.uk/Charles Ebenezer Richardson
5. ↑  Georgano, N. (2000). Beaulieu Encyclopedia of the Automobile. London: HMSO. מסת"ב 1-57958-293-1
6. ↑  "ריצ'רדסון (סייקלקאר 1919)" automania.be/liste-marques-auto/richardson-sheffield-yorkshire
7. ↑  מנוע חיכוך (אנ') הוא סוג של תיבת הילוכים המשתמשת בשני גלגלים בתיבת ההעברה כדי להעביר כוח לגלגלים המניעים ולא למערכת שרשרת. סוג זה של שידוך משמש לעיתים קרובות בקטנועים
**מיקיטה ולריוביץ' בורדה** (באוקראינית: **Микита Валерійович Бурда**; נולד ב-24 במרץ 1995) הוא כדורגלן אוקראיני המשחק בעמדת הבלם בקולוס ובנבחרת אוקראינה.

קריירת מועדונים
---------------

בורדה נולד בינקייבו, מחוז דונצק והחל לשחק בקבוצה מקומית במחוז קייב. בגיל 16, הוא עבר למועדון הכדורגל דינמו קייב, שבו שיחק בקבוצות הנוער והמילואים של המועדון.

ב-23 באוגוסט 2014, בורדה ערך את הופעת הבכורה שלו בקבוצה הבוגרת של המועדון ואף זכה לפתוח בהרכב ושיחק 90 דקות בניצחון 1–3 על זירקה קרופיבניצקי במסגרת הגביע האוקראיני. החל מעונת 19–2018, הוא הפך לשחקן הרכב קבוע, כשבאותה העונה הוא שותף ב-43 משחקים בכל המסגרות. בתחילת שנת 2023 הושאל לקבוצת זוריה לוהנסק

קריירה בינלאומית
----------------

ב-31 במאי 2018, בורדה ערך את הופעת הבכורה שלו במדים הלאומיים של נבחרת אוקראינה במסגרת משחק ידידות מול נבחרת מרוקו, שהתקיים בסטאד דה ז'נב בשווייץ והסתיים בתוצאת תיקו אפס.

תארים
-----

### קבוצתיים

דינמו קייב
* ליגת העל האוקראינית (3):2014/2015, 2015/2016, 2020/2021
* הגביע האוקראיני (3): 2014/15, 2019/20, 2020/21
* הסופר קאפ האוקראיני (4):2016, 2018, 2019, 2020

קישורים חיצוניים
----------------

ויקישיתוף מדיה וקבצים בנושא **מיקיטה בורדה** בוויקישיתוף
* מיקיטה בורדה, ברשת החברתית אינסטגרם
* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
**לידיה ז'ורז'** (בפורטוגזית: **Lídia Jorge**; נולדה ב-18 ביוני 1946) היא סופרת פורטוגזית. ספריה תורגמו לשפות רבות ובהן עברית.

ביוגרפיה
--------

לידיה ז'ורז' נולדה ב-1946 בכפר בּוּלִיקֵימֶה (Boliqueime) המצוי באלגארבה, פורטוגל למשפחה שהיגרה מאיטליה. עם סיום לימודיה התיכוניים החלה ללמוד בלשנות באוניברסיטת ליסבון. לאחר סיום לימודיה החלה לעבוד כמורה בבית ספר תיכון. בעקבות נישואיה לאיש צבא פורטוגזי, אשר שירת במושבות הפורטוגזיות באפריקה, התגוררה שנתיים באנגולה (1968–1970) וארבע שנים במוזמביק (1970–1974) בתקופה זו חוותה את מלחמת המושבות הפורטוגזית. בשנת 1977 התגרשה ומאז היא מתגוררת בליסבון. 

בשנת 1980 התפרסם הרומן הראשון שלה, **יום הפלאות** (O Dia dos Prodígios), שהיווה תרומה חשובה לגל החדש של הספרות הפורטוגזית המודרנית. הספר תורגם לאנגלית ולשפות נוספות. שני ספריה הבאים שיצאו לאור ב-1982 וב-1984 זכו להצלחה בפורטוגל, ועבור שניהם זכתה פעמיים בפרס ליסבון. 

ב-1988 יצא לאור ספרה A Costa dos Murmúrios ("חוף המלמולים"). הספר תורגם לאנגלית ולשפות נוספות, ומבוסס על זיכרונותיה מהתקופה בה התגוררה באפריקה וחוותה ממקור ראשון את מלחמת המושבות הפורטוגזית, הספר הפך אותה לאחת הסופרות החשובות בפורטוגל.

בשנת 1991 חזרה לידיה ז'ורז' לאיטליה, על מנת להכיר את מולדת משפחתה. 

במהלך השנים זכתה בפרסים ספרותיים חשובים בפורטוגל ובעולם. בשנת 2008 ביקרה בישראל והשתתפה בפסטיבל הסופרים הבינלאומי בירושלים.

ספריה שתורגמו לעברית
--------------------

* **נוכח שמיכת החייל**, מפורטוגזית: מרים טבעון, הספריה החדשה, הוצאת הקיבוץ המאוחד\ספרי סימן קריאה 2005
* **הרוח הנושבת בעגורנים**, מפורטוגזית: מרים טבעון, הספריה החדשה, הוצאת הקיבוץ המאוחד\ספרי סימן קריאה 2007
* **ניאבק בצללים**, מפורטוגזית: מרים טבעון, הספריה החדשה, הוצאת הקיבוץ המאוחד\ספרי סימן קריאה 2012
* **ליל הנשים השרות**, מפורטוגזית: מרים טבעון, הספריה החדשה, הוצאת הקיבוץ המאוחד\ספרי סימן קריאה 2017

קישורים חיצוניים
----------------

ויקישיתוף מדיה וקבצים בנושא **לידיה ז'ורז'** בוויקישיתוף
* אתר האינטרנט הרשמי של לידיה ז'ורז'
* דליה קרפל, שנייה רק לסאראמאגו, באתר הארץ, 1 במרץ 2005
* לידיה ז'ורז' (1946-), דף שער בספרייה הלאומית
* לידיה ז'ורז', ברשת החברתית Goodreads

**מכּתביה**:

* העיר הנסתרת, טור אישי באתר הספריה החדשה

**על כתביה**:

* דן לחמן, הרוח הנושבת בעגורנים / לידיה ז'ורז',באתר e-mago, ‏13 בספטמבר 2007

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007463090905171
* BIBSYS: 90529228
* BNE: XX1646075
* BnF: cb12052661t (data)
* CiNii: DA08099205
* GND: 122344952
* ICCU: RAVV074465
* ISNI: 0000 0001 1030 3054
* LCCN: n83042904
* MusicBrainz: a94a0862-782e-4a28-8fab-b0fc9602fada
* NKC: kup20000000045304
* NLG: 135844
* NSK: 000239723
* NTA: 067930077
* RERO: 02-A003430973
* SELIBR: 308184
* SUDOC: 028755995
* VIAF: 84492779
* WorldCat: lccn-n83042904

 |
**עבדי האוצר** (בלטינית: **Servi camerae regis**; בגרמנית: **Kammerknechtschaft**) היה מונח משפטי שתיאר את מצב היהודים בתקופות מסוימות במהלך ימי הביניים המאוחרים באירופה.

בפריבילגיה שניתנה ליהודי וורמס במאה ה-11, הייתה משמעותו של מונח זה חיובית, וכוונתה הייתה שיהיה קשר ישיר בין המלך ובין היהודים ללא מתווכים, וכך היהודים זכו להגנה מהמלך.

המונח קיבל מעמד משפטי קבוע כאשר פרסם הקיסר פרידריך השני בשנת 1236 פריבילגיה שבה הוגדרו היהודים כ"עבדי האוצר" (servi camerae). כל היהודים, ללא הבדל, הועמדו מחוץ לחוק הכללי. כאשר פרידריך השני כתב בפריבילגיה שלו שהיהודים הם עבדי האוצר, הוא התכוון להגן עליהם מהעלילות שהעלילו עליהם ולהראות שהם קשורים אליו באופן ישיר. בפועל, תוצאת המעשה הייתה הפוכה.

לאחר מכן, התהפכה משמעותו של מונח זה, והיהודים כונו בתארים אחרים שמשמעותם הייתה שלילית. דוגמה לכך ניתנה בצרפת במאה ה-13, אז השוו את היהודים לצמיתים (servi), וכמו שבמקרה שצמית בורח אדוניו יכול להחזירו ולהענישו - כך גם נגזר על היהודים. למונח היה מניע חוקתי: השלטון רצה לחזק את תביעתו למונופול על היהודים, בעיקר לנוכח מאבקו בברונים ובכנסייה, שגם רצו לעצמם זכות זו. היה גם מניע דתי - על פי התאולוגיה הנוצרית, היהודים נידונו לשעבוד נצח, ולכן רצו ליישם זאת בפועל על כלל היהודים.

המושג תרם לעליית תיאוריות אנטישמיות על שליטה יהודית בעולם ובכלכלה.

קישורים חיצוניים
----------------

* ריצ'רד גוטהייל, גוטהרד דויטש, ‏**עבדי האוצר**, במהדורת 1901–1906 של האנציקלופדיה היהודית (באנגלית)
* עבדי האוצר, בספרייה היהודית המקוונת (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 4311960-8

 |
**סומאילה קוליבאלי** (בצרפתית: **Soumaïla Coulibaly**; נולד ב-14 באוקטובר 2003 במונפרמיי שבצרפת) הוא כדורגלן צרפתי המשחק בעמדת הבלם בקבוצת רויאל אנטוורפן מליגת העל הבלגית, בהשאלה מבורוסיה דורטמונד.

קריירת מועדונים
---------------

קוליבאלי גדל במחלקות הנוער של FC מונפרמיי ופריז סן-ז'רמן. ב-18 במרץ 2021 חתם על חוזה בבורוסיה דורטמונד מהבונדסליגה החל מתום חוזהו בפריז סן-ז'רמן ב-1 ביולי 2021. הוא החל לשחק בקבוצת המילואים של המועדון, וב-2 בנובמבר 2022 ערך את הופעת הבכורה שלו בקבוצה הראשונה של המועדון, בתיקו 1-1 נגד פ.צ. קופנהגן במסגרת שלב הבתים של ליגת האלופות לעונת 2022/2023. ב-15 באפריל 2023 ערך את הופעת הבכורה שלו בליגה, בתיקו 3-3 נגד שטוטגרט במסגרת המחזור ה-28 בליגה לעונת 2022/2023.

ב-11 באוגוסט 2023 הושאל קוליבאלי למשך עונה אחת לרויאל אנטוורפן מליגת העל הבלגית.

קישורים חיצוניים
----------------

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר FootballDatabase.eu

הערות שוליים
------------

1. ↑  Borussia Dortmund sign highly rated centre-back Soumaila Coulibaly from PSG באתר BVB Buzz, ‏ 18 במרץ 2021 (באנגלית)
2. ↑  [RAFC TREKT JONGE FRANSE VERDEDIGER AAN] באתר הרשמי של רויאל אנטוורפן, 11 באוגוסט 2023 (בהולנדית)
**סיביל ראוך** (בגרמנית: **Sibylle Rauch**; נולדה ב-14 ביוני 1960) היא שחקנית קולנוע, דוגמנית עירום ושחקנית פורנו גרמנייה.

ביוגרפיה
--------

נולדה בשם אריקה רוסוויטה ראוך (Erika Roswitha Rauch) במינכן בגרמניה המערבית. הייתה לנערת החודש של יוני 1979 בגרסה הגרמנית של מגזין פלייבוי, בו הופיעה 15 פעמים נוספות. ראוך הופיעה במספר סרטים, הידועים שבהם מסדרת סרטי "אסקימו לימון" הישראלית. בסרט "שפשוף נעים" (1981), השלישי בסדרה היא שיחקה בתפקיד ראשי את פרידה, הקוזינה הנימפומנית של בנצי. בסרט "ספיחס" (1982), הרביעי בסדרה, היא גילמה את דמותה של אווה. בסרט "סבבה" (1983), שהיה המשך לסרט ספיחס היא שיחקה את סגנית הנספח הצבאי השווייצרי. בסרט "אהבה צעירה" (1987), השביעי בסדרה, היא שיחקה אישה עם כלב במלון. 

בשנת 1982 היא החלה בקריירת זימרה והקליטה את הסינגל "So Long, Goodbye / Playmate".

היא נכנסה לתעשיית הפורנו בשנת 1987, כאשר קיבלה הצעה למשכורת 100,000 מארקים על מנת לשחק בסרט פורנוגרפי בשני חלקים בשם "Born for Love" משחקנית הפורנו שהפכה להיות מפיקת פורנו, טרסה אורלובסקי (Teresa Orlowski). לאחר מכן היא הופיעה ביותר מעשרים סרטי פורנו.

חייה האישיים היוו השראה לסרט טלוויזיה בן שני חלקים בשם "Das sündige Mädchen" ששודר ב-RTL ב-2001; את דמותה שיחקה אנה לוס.

בשנת 2004 היא נפצעה קשה בחזרות להופעה בה האמן הגרמני מארקו קניג ניסה לפתוח את חזייתה עם מסור חשמלי.

ב-2012 היא הופיעה בסדרת פרסומות לחברה GogoMil.

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **סיביל ראוך** |
| ויקישיתוף תמונות ומדיה בוויקישיתוף: **סיביל ראוך** |

* סיביל ראוך, במיזם "אישים" לתיעוד היצירה הישראלית
* סיביל ראוך, במסד הנתונים הקולנועיים IMDb (באנגלית)
* סיביל ראוך, באתר "אידיבי", מאגר הידע העברי לקולנוע ישראלי ועולמי
* סיביל ראוך, באתר ספר הקולנוע הישראלי
* סיביל ראוך, באתר AllMovie (באנגלית)
* סיביל ראוך, באתר Rotten Tomatoes (באנגלית)
* סיביל ראוך, במסד הנתונים הקולנועיים KinoPoisk (ברוסית)
* סיביל ראוך, באתר Discogs (באנגלית)
* אלכסנדרה לוקש וניר (שוקו) כהן, "הידרדרתי לסמים ופורנו אחרי אסקימו לימון", באתר ynet, 12 בפברואר 2018

הערות שוליים
------------

1. ↑
2. ↑  Deutsche Presse-Agentur. Das grosse dpa-Bildarchiv. Area Verlag, 2004. מסת"ב 3899962516.
3. 1 2 3
4. ↑  סיביל ראוך, במיזם "אישים" לתיעוד היצירה הישראלית
5. ↑
6. ↑  Eckhard Henscheid. Die Nackten und die Doofen: Aufsätze zur Kulturkritik. Zu Klampen!, 2003. מסת"ב 3934920306.
7. ↑
8. ↑
9. ↑  שחקנית פורנו נפגעה בתאונת עבודה, באתר וואלה!‏, 11 בפברואר 2004
10. ↑

|  |  |
| --- | --- |
| בקרת זהויות עריכת הנתון בוויקינתונים | 
* BNE: XX1106605
* GND: 1014996872
* ISNI: 0000 0003 8198 1789
* VIAF: 262707154
* WorldCat: viaf-262707154

 |
שלט הכניסה לבית הכנסת
שלט יזכור
הסליק תחת ארון הקודש בבית הכנסת אחדות ישראל כששני פתחיו סגורים. הסליק מוקם בנקודה שתעורר הכי פחות חשד בעיני הבולשת
הסליק תחת ארון הקודש בבית הכנסת אחדות ישראל כששני פתחיו פתוחים. ניתן להבחין שני הפתחים צרים מאוד, שאדם בוגר לא מסוגל לעבור דרכם וגם מובילים לחלל מאוד נמוך תחת הבימה. גם אם השוטרים הבריטיים היו מגלים את הפתחים, הם היו נתקלים בערימות של סידורים ישנים, ומשתכנעים שמדובר בגניזה. למעשה, הסידורים הסתירו את הנשק שמוקם בין שני הפתחים. לצורך הוצאת הנשק היו שולחים ילדים קטנים שרק הם יכלו להיכנס בפתח אחד, לפלס את דרכם בערימת הסידורים, לקחת נשקים, ולצאת בפתח השני
הרב בנג'י לוין. רב בית הכנסת
**בית הכנסת אחדות ישראל** על שם עולי הגרדום הוקם במחצית שנות ה-30 של המאה ה-20 על ידי התנועה הדתית-רוויזיוניסטית "אחדות ישראל" ובו התפללו לוחמי האצ"ל והלח"י. הוא נמצא במרכז ירושלים, בחצר בית היתומים הספרדי הישן שמאחורי מרכז כלל.

עד היום מתפללים בו ותיקי המחתרות לצד צעירים מהאזור, שבאים ומחיים את התפילה.

היסטוריה
--------

ראשיתו של בית הכנסת במחצית שנות ה-30. הוא הוקם על ידי תנועת אחדות ישראל שהייתה משויכת לאגף הדתי של התנועה הרוויזיוניסטית, ומכאן שמו. מיד לאחר פתיחתו של המקום הוקמה בו תנועת נוער דתית בשם ברית החשמונאים.

מיקומו של בית הכנסת היה במקור בבנין "בית הספר לבנים" ברחוב הרב קוק, אחר כך הוא עבר לבית הספר "דורש ציון", ומשנת 1946 ועד היום הוא ממוקם בבנין בית היתומים הספרדי, בקומה השנייה.

לרב אריה לוין, שהיה מקורב ללוחמי המחתרות היה מקום של כבוד בבית הכנסת. מקומו היה בכותל המזרח, ועמוד התפילה שלו, עם חריטת שמו עדיין בבית הכנסת.

לאחר קום המדינה, בשנת 1955, הוחלט כי בית הכנסת יקרא על שם עולי הגרדום, ואף הוצב שלט הנצחה ענק המנציח את פטירתם של בנימין זאב הרצל, זאב ז'בוטינסקי, דוד רזיאל - מפקד האצ"ל, אברהם שטרן (יאיר) מפקד הלח"י, יוסף טרומפלדור, 12 עולי הגרדום, ומתחתם 497 חללי האצ"ל והלח"י.

במשך עשרות שנים שימש יוסף ויטלזון, מלוחמי האצ"ל ומגולי קניה, כגבאי ונשיא בית הכנסת.

ביום ט' בניסן תשע"ד, במלאת 45 שנה לפטירתו של ר' אריה לוין, הוכתר נכדו, הרב בנימין בנג'י לוין, כרב בית הכנסת.

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **בית הכנסת אחדות ישראל** |

* אתר בית הכנסת
* שי דורון, מסיבה מחתרתית: סיפורו של בית הכנסת הטרנדי בירושלים, באתר nrg‏, 3 במרץ 2009
* עדי (דוד) אהרון, מי שבירך גבאי, באתר ערוץ 7
* אבי גז, איש צדיק היה בירושלים, פורסם במוסף "שבת", "מקור ראשון"
* יוסף ויטלזון ז"ל - זהו סיפור של אחדות ישראל, סרטון באתר יוטיוב
* יוסף ויטלזון מספר על המחתרות, תקיעות השופר ליד הכותל ועוד, בראיון מוקלט
* צבי שיימן, ‏נכדו של הרב אריה לוין יוכתר לרב בית הכנסת 'המחתרות', באתר "סרוגים", 3 באפריל 2014
* סיון רהב-מאיר, דעה: מחתרות ושידוכים, באתר ערוץ 7, 19 באפריל 2014
* צאו לטייל: "מחורבן לבניין" - חלק א', באתר ערוץ 7, 24 ביולי 2015
* אתר למנויים בלבד ניר חסון, בית הכנסת הירושלמי של בגין, שמיר ולוחמי מחתרות הימין נמצא בסכנה, באתר הארץ, 30 באפריל 2023

הערות שוליים
------------

1. ↑  אספות, הרצאות, הצופה, 31 בדצמבר 1937
2. ↑  לוח זכרון לאחים גיבורים נקבע בביהכ"נ "אחדות ישראל", חרות, 9 באוקטובר 1951
3. ↑  מ. אבידן, היום יוסר הלוט, חרות, 8 בפברואר 1955

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 5736151433047356420009
* WorldCat: viaf-5736151433047356420009

 |
**נטע הבר** (נולדה ב-13 בפברואר 1972) היא שחקנית ישראלית. ידועה בתפקידה כאירית סופר בטלנובלה "לגעת באושר" וכדנה בן נון בסדרת הנוער "ראש גדול".

ביוגרפיה
--------

הבר גדלה במושב כוכב מיכאל כאחת מארבעה ילדים, אביה היה איש צבא ואמה הייתה גננת, את שנות נעוריה בילתה בין התיכון של כפר סילבר ל"רונסון" באשקלון. בצבא שירתה כמ"מית במחנה טירונים ג'וליס, היא בוגרת בית צבי והופיעה תקופה בהצגה בתיאטרון הספרייה, ב-1999 שיחקה בסרט הטלוויזיה "מפתחות הקסם של דידי", התפרסמה לראשונה כאשר הופיעה בתפקיד ראשי בטלנובלה הישראלית הראשונה "לגעת באושר" (2001); היא גילמה את דמותה של אירית סופר. 

הבר זכתה בפרס מסך הזהב לשנת 2001 בתור שחקנית דרמטית ועל תפקידה ומשחקה בטלנובלה "לגעת באושר". ב-2003 הופיעה בטלנובלה "משחק החיים" בתפקיד עובדת סוציאלית והופיעה בפרסומת לניתוחים פלסטיים לאחר ניתוח האף שעברה.

לאחר מכן שיחקה בסדרה "ראש גדול" ששודרה בערוץ הילדים בתפקיד דנה, עורכת דין ואמו של תומר (אדם הירש) אחד הגיבורים בסדרה, הנחתה בערוץ הספורט וכן השתתפה במחזמר "אלאדין" לצד תום אבני, הדס מורנו, צביקה הדר, ואלי יצפאן, ובהצגה "ללכת עד הסוף" של הבמאי סטיבן דקסטר. כמו כן, השתתפה בהצגה "בנצי" בבימויו של רונן (גולדפרב) פלד, על פי הסיפור "האלמר" (Elmer) של דייוויד מק-קי. 

בשנת 2005 שיחקה בהצגת הילדים "פתחו את השער" שנכתבה ובוימה בידי רונן (גולדפרב) פלד, ההצגה מבוססת על שיריה של המשוררת קדיה מולודובסקי. 

בשנת 2006 השתתפה בהצגה "ברוקלין בוי" בבימויו של נתן דטנר, לצידם של, שמיל בן ארי ורון שחר ובאותה שנה שיחקה בסרט מכתבים לאמריקה. כמו כן, השתתפה בהצגה "הדייג ודג הזהב" בבימויו של רונן (גולדפרב) פלד. 

בשנת 2008 השתתפה בהצגה "דירה להשכיר" ההצגה מבוססת על הספר של לאה גולדברג "דירה להשכיר". 

בשנת 2011 שיחקה בהצגה "פרוע" של המחזאית ליסה לומר, והבמאי, רועי הורוביץ. 

בשנת 2012 הבר השתתפה במחזמר "עמי ותמי" בבימוי של רונן (גולדפרב) פלד ובאותה שנה שיחקה בסדרות חטופים והמיוחדת והופיעה בהצגת הילדים "היפהפייה הנרדמת", ב-2014 הופיעה בסדרת הילדים עמרי והפיה יעלי.

ב-2020 הצטרפה נטע לתוכנית הנוער החדשה "זיגי" בתפקיד אמא של ילדים מהשכונה.

חיים פרטיים
-----------

הבר נשואה לשחקן אוהד מילר והיא אם לשני בנים ובת אחת. לפני קריירת המשחק עבדה הבר תקופה כליצנית.

קישורים חיצוניים
----------------

ויקישיתוף מדיה וקבצים בנושא **נטע הבר** בוויקישיתוף
* נטע הבר, ברשת החברתית פייסבוק
* נטע הבר, ברשת החברתית אינסטגרם
* נטע הבר, במיזם "אישים" לתיעוד היצירה הישראלית
* נטע הבר, במסד הנתונים הקולנועיים IMDb (באנגלית)
* נטע הבר, בארכיון הבימה

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007392471505171
* LCCN: no2017106170
* WorldCat (עם LCCN): no2017-106170

 |
**איוואן חיימה פחואלו** (בספרדית: **Iván Jaime Pajuelo**; נולד ב-26 בספטמבר 2000 במאלגה שבספרד) הוא כדורגלן ספרדי המשחק בעמדת קשר הכנף בקבוצת פורטו מליגת העל הפורטוגלית.

קריירת מועדונים
---------------

חיימה גדל במחלקות הנוער של רומה לוס, קונחיטו ומאלגה. בשנת 2017 החל לשחק בקבוצת המילואים של מאלגה. ב-11 בספטמבר 2018 ערך את הופעת הבכורה שלו בקבוצה הראשונה של מאלגה, בהפסד 2-1 לאלמריה במסגרת הסיבוב השני של גביע המלך הספרדי לעונת 2018/2019. ב-12 ביוני 2020 ערך את הופעת הבכורה שלו בלה ליגה, בהפסד 3-1 לווסקה במסגרת המחזור ה-32 לעונת 2019/2020. בסך הכל ערך שלוש הופעות ליגה במדי הקבוצה הראשונה של המועדון.

ב-23 בספטמבר 2020 חתם חיימה על חוזה לחמש שנים בפמליקאו מליגת העל הפורטוגלית. ב-18 באוקטובר ערך את הופעת הבכורה שלו במועדון, בתיקו 3-3 נגד פארנסה במסגרת המחזור הרביעי בליגה לעונת 2020/2021. ב-4 באפריל 2021 הבקיע את שער הבכורה שלו במועדון, בניצחון 2-0 על פאסוס די פריירה במסגרת המחזור ה-25 בליגה. הוא שיחק במועדון במשך שלוש עונות, בהן ערך 64 הופעות ליגה והבקיע 14 שערים.

ב-31 באוגוסט 2023 חתם על חוזה לחמש שנים בפורטו מליגת העל הפורטוגלית.

קישורים חיצוניים
----------------

* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol

הערות שוליים
------------

1. ↑  OFICIAL: Iván Jaime é reforço do Famalicão באתר Mais Futebol, ‏ 23 בספטמבר 2020 (בפורטוגזית)
2. ↑  Iván Jaime é Dragão até 2028 באתר הרשמי של פורטו, 31 באוגוסט 2023 (בפורטוגזית)

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"איוואן חיימה"**.
רגליבחנין של מספר מיני עכבישאים
אצל העקרבשוט התפתחו הפדיפלפי לרגלי צייד (בירוק)
**רגלבחנין** (**פֶּדִיפַּלְפִּי**; בלטינית חדשה: Pedipalpi; מלטינית: בחנין palpus ‏ רגל pēs) לעיתים כקיצור **פַּלְפִּי** או **רגלי בַּחְנִין** הם זוג גפיים הקבועים ליד הכליצרות בקדמת הראש של בעלי כליצרות - קבוצה של פרוקי-רגליים הכוללים את העכבישים, העקרבים, סרטני פרסה, ועכבישנים ימיים. הפדיפלפי צידיים (lateral) לכליצרות (chelicerae ,מלתעות) וקדמיים (anterior) לזוג רגלי הליכה הראשונות.

הפדיפלפי משמשות בעכבישאים רבים כבחנינים בעלי אברי חישה. במשפחות מסוימות הפכו לרגלי צייד בעלות צבטות כגון אצל העקרבים או בעלי שלפוחיות הצמדה דוגמת האקריות. אצל זכרים אחדים הן משמשות בתהליך הרבייה כאמצעי להעביר את הזרע אל הנקבה.

מבחינה אבולוציונית נהוג היה לחשוב שהפדיפלפי הומולוגים ללסתות של סרטנאים וחרקים, אך מחקרים מאוחרים יותר (בעזרת גני HOX מציעים את סט המחושים השני שיש לסרטנאים כאיבר ההומולוגי.

אין להתבלבל בין פדיפלפי לבין בחנינים אחרים כגון הבחנינים על שפה תחתונה (labial palps) או הבחנינים על שפה העליונה (maxillary palps) שקיימים אצל פרוקי רגליים אחרים כגון חגבאים.

ראו גם
------

* אנטומיה - מונחים

קישורים חיצוניים
----------------

ויקישיתוף מדיה וקבצים בנושא **רגלבחנין** בוויקישיתוף
**מוח'תאר סידי אל-חסן** (בערבית: **مختار سيدي الحسن**; נולד ב-31 בדצמבר 1997) הוא כדורגלן מאוריטני המשחק בעמדת הקשר באל-מסאיימר.

קריירת מועדונים
---------------

חסן, נולד בערפאת שנמצאת בפרברי נואקשוט הבירה. חסן התחיל לשחק כדורגל במועדון הכדורגל המקומי קונקורדה וכבר בגיל 15 הצטרף לקבוצה הבוגרת. בשנת 2014 השתתף בטורניר כדורגל מקומי שנערך בעיר ולנסיה, בו הרשים את ראשי הקבוצות של העיר ולבסוף הצטרף ללבאנטה, אליה הצטרף עם חברו לקבוצה עלי עבייד.

ב-14 בינואר 2016 חסן ערך את הופעת הבכורה שלו בקבוצת המילואים בהפסד 3-1 ליוסטנסה. ב-6 בנובמבר של אותה שנה, הבקיע את שער הבכורה שלו בקבוצה נגד אותה יריבה.

ב-28 בנובמבר 2017 ערך את הופעת הבכורה שלו בקבוצה הבוגרת בתיקו 1-1 נגד ז'ירונה במסגרת גביע המלך הספרדי. 3 ימים לאחר מכן, ערך את הופעת הבכורה שלו בליגה בתיקו 0-0 נגד מאלגה.

ב-24 ביולי 2018 הצטרף לקבוצת המילואים של ריאל ואיאדוליד מהליגה השלישית. ב-23 באפריל 2019 ערך את הופעת הבכורה שלו בקבוצה הבוגרת בניצחון 0-1 נגד ז'ירונה. ב-31 בינואר 2020 הושאל לדפורטיבו לוגו מהליגה הספרדית השנייה. ב-16 בפברואר הבקיע את שער הבכורה שלו במועדון במשחק הליגה נגד פואנלבראדה. בסיום העונה, האריך את חוזהו בקבוצה בעונה נוספת. ב-30 בינואר 2022 שוחרר מוואיאדוליד.

ב-15 באפריל חתם בנואדיבו מליגת העל המאוריטנית וכעבור 4 חודשים חזר לקדנציה שנייה בדפורטיבו לוגו.

קריירה בינלאומית
----------------

ב-2 במרץ 2013, חסן ערך את הופעת הבכורה הבינלאומית שלו בנבחרת מאוריטניה בתיקו 0-0 נגד גמביה, כאשר טרם מלאו לו 16 שנים. ב-5 בינואר 2014, הבקיע את שער הבכורה שלו בנבחרת בניצחון 2-3 נגד מוזמביק.

במאי 2019 נכלל בסגל הנבחרת לקראת גביע אפריקה לאומות 2019. ב-24 ביוני הבקיע בפנדל בניצחון 1-4 נגד מאלי, שהיה גם השער הראשון של נבחרתו אי פעם בגביע אפריקה לאומות.

קישורים חיצוניים
----------------

* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר National Football Teams
**נורה מרגרט מנלה** (באנגלית: **Nora Margaret Manella**;‏ נולדה ב-22 בינואר 1951) היא נשיאת המחוז הרביעי של בית המשפט המחוזי לערעורים של קליפורניה (אנ') ושופטת מחוזית לשעבר בבית המשפט המחוזי (אנ') של ארצות הברית במחוז המרכזי של קליפורניה (אנ').

השכלה וקריירה
-------------

מנלה נולדה בלוס אנג'לס, קיבלה תואר ראשון באמנויות (אנ') ממכללת ולסלי ב-1972 ותואר דוקטור למשפטים (אנ') מבית הספר למשפטים של אוניברסיטת דרום קליפורניה (אנ') ב-1975. היא הייתה עוזר משפטי של השופט ג'ון מינור חכמת (אנ') בין השנים 1975 ל-1976, יועצת משפטית של ועדת המשפט של הסנאט של ארצות הברית בין השנים 1976 עד 1978, עוזרת פרקליטה (אנ') בקליפורניה בין השנים 1982 עד 1990, שופטת בבית המשפט העירוני בלוס אנג'לס מ-1990 עד 1992, ובבית המשפט העליון של לוס אנג'לס מ-1992 עד 1994. היא הייתה שופטת בבית המשפט לערעורים בקליפורניה ב-1992 ותובעת בקליפורניה מ-1994 עד 1998.

במשפט פדרלי
-----------

מנלה כתבה מכתב ב-7 ביוני 1995 ליועץ הנשיאותי הבכיר ג'ורג' סטפנופולוס, בו ביקשה לכהן כשופטת בבית המשפט הפדרלי התשיעי לערעורים של ארצות הברית.

במקום תפקיד זה, ב-31 במרץ 1998 מינה אותה נשיא ארצות הברית ביל קלינטון לתפקיד שופטת מחוזית של ארצות הברית בבית המשפט המחוזי של ארצות הברית במחוז המרכזי של קליפורניה (אנ'). המינוי אושר על ידי הסנאט של ארצות הברית ב-21 באוקטובר 1998. מנלה כיהנה בתפקיד זה עד 21 במאי 2006, אז התפטרה כדי להצטרף לבית המשפט לערעורים בקליפורניה, שם שירתה מאז במחוז השני.

חיים אישיים
-----------

אביה של מנלה, ארתור מנלה, היה עורך דין לענייני מס ושותף מייסד של Irell &amp; Manella (אנ').

קישורים חיצוניים
----------------

ויקישיתוף מדיה וקבצים בנושא **נורה מרגרט מנלה** בוויקישיתוף

הערות שוליים
------------

1. ↑  Ruger, Todd (28 במרץ 2014). "Clinton-Era Letter Gives Peek into Judicial Nominations Process". *Legal Times*. `{{cite news}}`:  (עזרה)

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0000 7727 932X
* LCCN: no2010026965
* VIAF: 107437489
* WorldCat (עם VIAF): 107437489

 |
**אנצו מרקזי** (באיטלקית: **Enzo Marchesi**‏; 26 באפריל 1907 – 22 בפברואר 1997)

ביוגרפיה
--------

מרקזי נולד בטורינו ב-26 באפריל 1907. מגיל צעיר הוא למד בבתי ספר צבאיים, וב-1927 החל לשרת בצבא המלכותי האיטלקי בדרגת לוטננט משנה. שנה לאחר מכן החל ללמוד באקדמיה הצבאית המלכותית במודנה. ביולי 1930 הוא החל לשרת בגדוד האלפיני ה-3 של טורינו, ובשנה שלאחר מכן קודם לדרגת לוטננט. באוקטובר 1934 החל לשרת בבית הספר למלחמה בטורינו. באוקטובר 1938 הוא קודם לדרגת קפיטנו. הוא לחם במלחמת האזרחים בספרד כמפקד פלוגה איטלקית שלחמה לצד הלאומנים.

ב-1941 הוא הועלה לדרגת מאיורו ובינואר 1942 מונה למפקד גדוד. לאחר שאיטליה חתמה על הסכם כניעה עם בעלות הברית, מרקזי הצליח להימנע מלכידה בידי הגרמנים, וחבר ליחידת פרטיזנים אשר עמה לחם עד סוף המלחמה.

לאחר המלחמה, מרקזי חזר לשרת בצבא האיטלקי. בפברואר 1948 הוא הועלה לדרגת טנטה קולונלו. בנובמבר של אותה שנה, הוא שימש כראש המשלחת שקבעה את הגבול בין איטליה ליוגוסלביה. במאי 1952 הוא הועלה לדרגת קולונלו. ב-1954 הוא מונה למפקד הגדוד האלפיני ה-4. במאי 1957 הוא הועלה לדרגת גנרל די בריגדה, וביוני של אותה שנה הוא מונה למפקד הבריגדה האלפינית "יוליה" ולאחר מכן למפקד בית הספר הצבאי בצ'יוויטווקיה. בינואר 1960 הוא הועלה לדרגת גנרל די דיוויזיוני וארבע שנים לאחר מכן הועלה לדרגת גנרל די קורפו. במאי 1964 הוא הוא מונה למפקד הקורפוס האלפיני ה-4. ב-1968 הוא מונה למפקד צבא איטליה. ב-14 בינואר 1970 הוא מונה לראש מטה ההגנה (מקביל לרמטכ"ל). הוא כיהן בתפקיד עד 31 ביולי 1972 אז פרש מהצבא. הוא נפטר בוורונה ב-22 בפברואר 1997.

קישורים חיצוניים
----------------

ויקישיתוף מדיה וקבצים בנושא **אנצו מרקזי** בוויקישיתוף   **המזהה לא מולא ולא נמצא בוויקינתונים, נא למלא את הפרמטר.**
* אנצו מרקזי